In chel che al è l’an european dai citadins e a pôcs mês dal vincjesim inovâl de adozion de bande dal Consei de Europe de Cjarte europeane des lenghis regjonâls o minoritariis, il Dipartiment di Siencis Juridichis e la catedre Jean Monnet in Guvier e politichis de Union Europeane de Universitât dal Friûl a inmanein la cunvigne internazionâl di studis dal titul Vincj agns di Cjarte europeane des lenghis regjonâls o minoritariis. Lenghis, dirits, citadinance: Friûl-Vignesie Julie, Italie, Europe, Mediterani.
La organizazion e ven fate cu la colaborazion direte de Regjon Autonome Friûl-Vignesie Julie, Direzion centrâl culture, sport, relazions internazionâls e comunitariis, Servizi coregjonâi tal forest e lenghis minoritariis e ancje cul jutori dal PRIN 2008 “La Unione pal Mediterani: viers di un spazi economic integrât”, coordenât de bande dal Ateneu furlan.
La iniziative, che si davuezarà ai 6 di Jugn dal 2013 te Sala Gusmani, li de sede de Universitât di Palaç Antonini a Udin (Vie Petracco 8) e la dì dopo te Sale Pasolini dal Palaç de Regjon di Udin (Vie Sabbadini 31), e vûl jessi une ocasion di confront e di riflession di caratar multidissiplinâr su la tutele des minorancis linguistichis inte regjon Friûl-Vignesie Julie, in Italie, In Europe e tal spazi mediterani, par ce che al tocje la normative e lis politichis ativis dedicadis ae promozion dal ûs des lenghis minoritariis tes scuelis, tai media, te societât e te produzion culturâl.
Une atezion di pueste e vignarà dedicade ae Cjarte, ai siei contignûts, al contest indulà che e je stade cjapade sù, al rapuart tra cheste convenzion e la tutele des minorancis linguistichis in diviers Paîs europeans, ae relazion jenfri lis istancis di garanzie dai dirits linguistics e il procès di integrazion dal continent e ae dimension europeane e internazionâl de garanzie dal dirit ae lenghe.
A cjaparan part ae cunvigne studiôs e esperts che a lavorin sei inte regjon Friûl-Vignesie Julie che inaltrò tal Stât talian e in Europe (Sardegne, Salento, Trentin, Val di Aoste, Ream di Spagne, Stât francês, Slovenie; Cravuazie e Austrie).
Coordenament sientific:
Claudio Cressati e Marco Stolfo
Contats:
Universitât dal Friûl
Dipartiment di Siencis Juridichis
vie Trep 18
33100, Udin
paola.manicardi@uniud.it
http://www.uniud.it/dipartimenti/disg
fur_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn fur_Latn fur_Latn fur_Latn lij_Latn cym_Latn